FPIขายหุ้นครั้งแรก รับอุตฯยานยนต์บูม
“ฟอร์จูน พาร์ท อินดัสตรี้” เตรียมขายไอพีโอ 63 ล้านหุ้น ระดมเงินขยายกิจการ เดินหน้าเทรดตลาด mai
15 ส.ค. 2555

“ฟอร์จูน พาร์ท อินดัสตรี้” เตรียมขายไอพีโอ 63 ล้านหุ้น ระดมเงินขยายกิจการ เดินหน้าเทรดตลาด mai 
นายสมพล ธนาดำรงศักดิ์ กรรมการผู้จัดการ บริษัท ฟอร์จูน พาร์ท อินดัสตรี้ (FPI) เปิดเผยว่า บริษัทเตรียมเสนอขายหุ้นให้กับประชาชนทั่วไปครั้งแรก (ไอพีโอ) จำนวน 63 ล้านหุ้น ในช่วงเดือน ก.ย.นี้ ก่อนนำหุ้นเข้าซื้อขายในตลาดหลักทรัพย์ เอ็ม เอ ไอ (mai) ต่อไป โดยแต่งตั้งบริษัทหลักทรัพย์ฟินันเซีย ไซรัส เป็นที่ปรึกษาการเงิน 
สำหรับ FPI ประกอบธุรกิจผลิตชิ้นส่วนยานยนต์จากพลาสติก และเป็นศูนย์รวมในการจำหน่ายชิ้นส่วนอะไหล่รถยนต์ ทั้งชิ้นส่วนทดแทนและชิ้นส่วนภายใต้ตราสินค้าของค่ายรถยนต์ รวมทั้งให้บริการรับจ้างฉีดขึ้นรูป ชุบ และพ่นสีผลิตภัณฑ์ บริษัทมีรายได้จากการขายสินค้าที่ผลิตเอง 45% และซื้อสินค้ามาขายต่อ 55% เป็นรายได้จากต่างประเทศ 88% รายได้จากในประเทศ 12%
“หลังการขายหุ้นไอพีโอจะทำให้บริษัทมีทุนชำระแล้ว 295 ล้านบาท จากปัจจุบัน 232 ล้านบาท การขายหุ้นจะขายให้กับประชาชนทั่วไป 60 ล้านหุ้น และขายให้กับกรรมการและพนักงาน 3 ล้านหุ้น โดยบริษัทจะนำเงินไปใช้ขยายโรงงาน คลังสินค้า ซื้อเครื่องจักร และคืนเงินกู้สถาบันการเงิน” นายสมพล กล่าว
นายสมพล กล่าวว่า ผลการดำเนินงานของบริษัทเติบโตขึ้นต่อเนื่อง จาก 955.14 ล้านบาท ในปี 2552 เป็น 1,300 ล้านบาท ในปี 2554 ขณะที่งวด 6 เดือนแรก ปี 2555 มีรายได้เท่ากับ 735.38 ล้านบาท มีกำไรสุทธิ 62.93 ล้านบาท